Consiliul Judeţean Galaţi anunţă semnarea contractului de lucrări pentru amenajarea a două piste de bob suspendat în Parcul de Aventură "EscapeLand" din Pădurea Gârboavele. Lungimea celor două piste este de peste 1,5 kilometri. Mai mult, în cadrul acestei investiţii vor fi amenajate şi piste de biciclete, un turn de căţărare de 10 metri înălţime, locuri de joacă pentru copii şi spaţii de relaxare pentru adulţi.
"Parcul de Aventură va oferi şi mai multă distracţie, şi mai multă adrenalină. Celebrul bob suspendat ajunge şi la Galaţi. Adică peste 1,5 kilometri de senzaţii tari şi experienţe memorabile în mijlocul pădurii. Mai mult, vom avea singura pistă din România cu sistem de frânare gravitaţional, oferind experienţe de neuitat. În plus, tot în Parcul de Aventură, vom realiza şi peste 7 kilometri de piste de biciclete, atât pentru amatori, cât şi pentru profesionişti, una dintre piste urmând să fie amenajată pentru competiţii internaţionale de mountain bike", a declarat Costel Fotea, preşedintele Consiliului Judeţean Galaţi.
Valoarea investiţiei este de aproximativ 14,5 milioane de lei, iar lucrările vor fi efectuate de o asociere de firme din România şi Germania cu experienţă în acest domeniu, fiind cele care au amenajat pistele de bob de la Topliţa şi Cheile Grădiştei.